কার্স অব দ্য পিঙ্ক প্যান্থার
কার্স অব দ্য পিঙ্ক প্যান্থার (ইংরেজি: Curse of the Pink Panther, অনুবাদ 'পিঙ্ক প্যান্থারের অভিশাপ') ব্লেক এডওয়ার্ডস পরিচালিত ১৯৮৩ সালের ব্রিটিশ মার্কিন হাস্যরসাত্মক চলচ্চিত্র। এটি দ্য পিঙ্ক প্যান্থার চলচ্চিত্র ধারাবাহিকের অষ্টম চলচ্চিত্র। এটি এই ধারাবাহিকের প্রধান তারকা পিটার সেলার্সের মৃত্যুর পর নির্মিত দুটি চলচ্চিত্রের প্রথম চলচ্চিত্র। পূর্ববর্তী চলচ্চিত্র ট্রেইল অব দ্য পিঙ্ক প্যান্থার ইনস্পেক্টর জাক ক্লুজো চরিত্রে সেলার্সের অভিনীত অব্যবহৃত দৃশ্যাবলি ব্যবহার করা হয়েছিল। এই চলচ্চিত্রে টেড ওয়াসকে ইনস্পেক্টর ক্লুজোর মত একজন অদক্ষ মার্কিন গোয়েন্দা ক্লিফটন স্লেই চরিত্রে নতুন প্রধান অভিনেতা হিসেবে উপস্থাপন করা হয়, যার উপর নিখোঁজ ক্লুজোকে খুঁজে বের করার দায়িত্ব বর্তায়। চলচ্চিত্রটির শেষদিকে রজার মুরকে ক্লুজো চরিত্রে দেখা যায়। এটি ডেভিড নিভনের অভিনীত সর্বশেষ চলচ্চিত্র, যা মুক্তির দুই সপ্তাহ পূর্বে তিনি মারা যান। কাপুচিনে এই চলচ্চিত্রে তৃতীয় ও শেষবারের মত সিমন চরিত্রে অভিনয় করেন। চলচ্চিত্রটি বক্স অফিসে ব্যর্থ হয় এবং সর্বোপরি নেতিবাচক প্রতিক্রিয়া লাভ করে।